Predkladacia správa
V súlade s bodom C.4. uznesenia vlády SR č. 821/2001 bola za spolupráce sekcie verejnej správy Ministerstva vnútra SR, Ministerstva práce, sociálnych vecí a rodiny SR a odborov sociálnych vecí krajských úradov spracovaná analýza súčasného stavu informačno-technologického, komunikačného a personálneho zabezpečenia odborov sociálnych vecí okresných úradov (OSV OÚ). 
Hlavným podnetom pre spracovanie predmetného materiálu je poskytnutie pádnych argumentov o pretrvávajúcej disproporcii medzi obrovským rastom nárokov na „dávkové“ agendy a neadekvátnym vytváraním podmienok pre ich výkon hlavne v oblasti informačných a komunikačných technológií, ale aj v oblasti personálneho zabezpečenia ich výkonu. 
Predkladaný materiál nadväzuje na prerokovaný Návrh zákona o rodičovskom príspevku a Návrh zákona o prídavku na dieťa a o príspevku k prídavku na dieťa na rokovaní vlády SR dňa 30.1.2002. Uvedené zákony boli tiež prerokované a schválené v NR SR dňa 16.5.2002. Uzneseniami vlády SR č. 83/2002 a 84/2002 bolo schválené zvýšenie limitov zamestnancov OSV OÚ na rok 2002 a na rok 2003 v celkovom počte 868 zamestnancov (od 1. októbra 2002 o 300 zamestnancov, od 1. apríla 2003 o 268 zamestnancov a od 1. júla 2003 o ďalších 300 zamestnancov). Odsúhlasené bolo aj pokrytie nákladov na základnú softvérovu, hardvérovu a komunikačnú podporu informačného systému na zabezpečenie výkonu štátnych sociálnych dávok v roku 2003 vo výške 150 mil. Sk, čo však neumožni celoplošné nasadenie vyvíjaného nového integrovaného aplikačného programového vybavenia pre dávky štátnej sociálnej podpory a sociálnej pomoci (APV ISOP). 
V prípade dávky sociálnej pomoci sa neuvažuje so zásadnými legislatívnymi normami, ktoré by zakladali nárok na nových zamestnancov, avšak vzhľadom k očakávanému pretrvávaniu súčasných počtov poberateľov sociálnej dávky z titulu hmotnej núdze aj v najbližšom období, bude potrebné personálnej riešiť aspoň najkritickejšie okresy.

Podľa odporúčania riešiteľskej skupiny pre súčasne prevádzkovanú aplikáciu DSP, ktoré vychádza zo zváženia prácnosti jednotlivých agend odboru sociálnych vecí, cieľovým stavom by malo byť, aby na jedného zamestnanca oddelenia dávky sociálnej pomoci nepripadlo viac ako 150 poberateľov mesačne (momentálne v priemere 270 poberateľov), na zamestnanca peňažných príspevkov na kompenzáciu ťažko zdravotne postihnutých najviac 250 poberateľov (momentálne 559 poberateľov) a na zamestnanca oddelenia štátnej sociálnej podpory cca 350 poberateľov mesačne (momentálne 358 poberateľov). Splnenie daného odporúčania by pri súčasných počtoch poberateľov jednotlivých sociálných dávok a nezmenenom rozsahu agend predstavovalo nárok na celkové zvýšenie počtu zamestnancov OSV v rámci Slovenska až o vyše 1300 osôb. Ani uvedené zvýšenie počtu zamestnancov nie je dostatočné na zabezpečenie dosiahnutia optimálneho stavu personálneho zabezpečenia jednotlivých „dávkových“ agend na OSV.  

Na podporu agend vyplácania dávok štátnej sociálnej podpory a sociálnej pomoci sa od roku 1994  na všetkých OSV OÚ a KÚ používa aplikačné programové vybavenie „Dávky sociálnej pomoci“ (APV DSP). Uvedené APV je založené na file/server architektúre s DBF súborovým systémom a klientským operačným systémom MS DOS.

Uvedená architektúra systému je vhodná pre menšie až stredné  databázové systémy. Súčasný systém sociálnych dávok s mesačným spracovaním dávok pre cca 700 000 poberateľov dávok (viac ako 2 násobný nárast počtu poberateľov oproti roku 1994, keď bolo APV DSP zavedené do prevádzky) predstavuje aj vzhľadom na údaje spoločne posudzovaných osôb pre vznik nároku na dávku skôr systém veľký, pre ktorý je aj vzhľadom na zabezpečenie integrity  a ochrany údajov vhodnejšie použitie štandardných SQL databázových systémov.

Rozširovaním programu o spracovanie nových dávok ako aj nárastom počtu poberateľov dávok na OSV narastá aj objem spracovávaných údajov v databázach systému, čím sa enormne znižuje rýchlosť spracovania a je ohrozená bezpečnosť a integrita údajov.  Schválením zákonov o rodičovskom príspevku a prídavku na dieťa dôjde k presunu výkonu týchto príspevkov od zamestnávateľov a Sociálnej poisťovne na OSV OÚ, čím dôjde k násobným rozširovaním databáz prevádzkovaného systému. Na kapacitné a bezpečnostné limity prevádzkovanej aplikácie upozorňuje už dlhodobejšie aj jej autor IVES Košice. Existuje reálna hrozba preťaženia existujúceho systému údajmi, súvisiacimi s vyplácaním prídavku na dieťa oprávneným poberateľom, po zavedení jeho plošného vyplácania.

Projekt na vývoj, pilotné otestovanie a postupné plošné nasadenie nového aplikačného programového vybavenia na podporu agend vyplácania dávok štátnej sociálnej podpory a pomoci v architektúre klient/server (APV ISOP) je jedným z parciálnych projektov, ktoré sú obsiahnuté v materiáli Stratégia informatizácie MPSVR SR a rezortu, ktorý bol prerokovaný dňa 22.6.2001 aj v Rade vlády SR pre informatiku. 

MPSVR SR uzatvorilo 30.8.2001 zmluvu o dielo č. ZMP180601 s firmou Softec, s.r.o. na riešenie Projektu APV ISOP. Cieľom je nadviazať na už v rokoch 1998-1999 v rámci projektu Phare spracovanú prototypovú verziu Informačného systému štátnej sociálnej podpory, zabezpečiť jej dopracovanie do integrovaného systému podporujúceho štátnu sociálnu podporu i sociálnu pomoc a následné plošné nasadenie nového systému k termínu 1.7.2003. 

V záujme samotného zabezpečenia výkonu agend sociálnych dávok, ale aj v záujme jeho zefektívnenia a dosiahnutia väčšej adresnosti dávok je nevyhnutné plošné nasadiť nový informačný systém. Odhadované celkové finančné nároky na informačno-technologickú a komunikačnú podporu nasadenia  uvažovaného APV ISOP predstavujú v roku 2003 čiastku cca 310 mil. Sk. Celoročné náklady na prevádzku daného informačného systému v nasledujúcich rokoch sú odhadované na zhruba 20-25 mil. Sk.

Z vyššie uvedeného vyplýva, že plošné nasadenie nového informačného systému pre agendy dávok štátnej sociálnej podpory a sociálnej pomoci na OSV OÚ a KÚ v roku 2003, si vyžiada okrem už odsúhlasených 150 mil. Sk, ďalšiu čiastku cca 160 mil. Sk. Zvýšený nárok na pokrytie nákladov na informačno-technologickú a komunikačnú podporu APV ISOP vyplýva z kvalifikovanej kvantifikácie potrebných finančných prostriedkov v spracovanom Návrhu projektu APV ISOP.

Všetky doterajšie aktivity MPSVR SR, spojené s riešením Projektu APV ISOP, sú konzultované s MV SR – koordinátorom informatizácie v rámci miestnej štátnej správy. Medzi oboma ministerstvami je pripravovaná dohoda o spolupráci pri vývoji, pilotnom testovaní, celoplošnom nasadzovaní a prevádzkovaní APV ISOP na odboroch sociálnych vecí okresných a krajských úradov.

Predkladaný materiál bol predmetom medzirezortného pripomienkového konania, ktorého vyhodnotenie je súčasťou materiálu. Materiál sa na rokovanie vlády Slovenskej republiky predkladá bez rozporu.